Vieš čo ma zaráža? Myslel som si, že čím človek viac precestuje, tým viac získa pokory a nadhľadu. Ale bohužiaľ to tak asi nebýva vždy, lebo čoraz častejšie ma prekvapuje, aké majú niektorí cestovatelia vysoké egá. Narážam na to takmer pravidelne v cestovateľských skupinách.
Najčastejšie si u týchto povýšencov všímam tieto spoločné znaky: Rozdeľujú cestovateľov na "turistov" a "pravých cestovateľov". Odsudzujú selfíčkarov (ako keby ľudia, čo si spravia selfie niekomu ubližovali). Robia si srandu z neskúsených cestovateľov a na ich otázky reagujú povýšenecky, prinajlepšom chytajú za slovíčka a namiesto odpovede zareagujú zbytočným komentárom…
Odsudzujú nových cestovateľských blogerov, hejtujú ľudí čo píšu o lacnom cestovaní alebo tých, čo boli len v pár krajinách a rozhodli sa o tom písať. Každého druhého odsúdia za povrchného človeka bez toho, aby ho poznali. Niekedy sú voči turistom uštipační len za to, že boli na Bali alebo v Thajsku. Vadí im, že dnes už cestuje "každý" a že voľakedy to bolo lepšie a bla bla bla bla. Úplný strop je, keď sa niekto povyšuje nad druhého kvôli spôsobu cestovania (dobrodružné cestovanie s batohom verzus wellness hoteli s kufrom). No a mohol by som pokračovať…
Osobne si myslím, že je úplne je jedno, či si precestoval 2 krajiny alebo 200. Záleží predsa, ako veľmi si si to užil a čo si si z toho odniesol. Je snáď jedno, či sa vyspíš v najlacnejšom guesthouse s 30 ľuďmi na izbe alebo v 5 hviezdičkovom hoteli. Veď kto chce, nech sa jebe s mačetou po džungli a kto chce, nech si užíva saunu a šampanské. Niekto má rád dobrodružstvo, niekomu stačí all inclusive s cestovkou v rezorte. A nech si pri tom spraví aj 500 selfie pri bazéne. Prečo by to malo niekoho trápiť? A že je už veľa cestovateľských blogov? No a? Nech si kľudne niekto píše aj tom, ako cestoval do záhrady pre mrkvu. Nikomu to neublíži, maximálne to niekomu pomôže. Ľudia zbytočne hejtujú, odsudzujú a sú uštipační aj v prípadoch, keď to nedáva žiadny zmysel. Pri tom stačí trocha pochopenia.
Ako som spravil malý experiment + výsledok
Spravil som malý sociologický experiment a text vyššie som zdieľal v troch najväčších cestovateľských skupinách na facebooku, aby mal čo najväčší dosah. Bol som zvedavý, aké bude mať reakcie a či "trafené husy" zagágajú. Komentáre a odozva ma neskutočne potešila. Mnoho ľudí príspevok pochválilo a väčšina komentujúcich s textom súhlasilo. Smutným faktom zostáva, že sa väčšina cestovateľov s podobným prístupom stretla a veľa ľudí dokonca napísalo, že nepriateľsky naladené a uštipačné komentáre ich odradili natoľko, že už nič ohľadom svojich ciest na sociálnych sieťach nezdieľajú. Okrem 99% pozitívnych reakcií sa však ozvali aj ľudia, o ktorých v príspevku píšem. Je to ironické a vtipné o to viac, že sa ozvali práve pod statusom, ktorý podobné rozdeľovanie a hejty popisuje. Čo ma však potešilo najviac, boli komentáre od ľudí, ktorí prehodnotili svoje správanie a uvedomili si, že rozdeľovanie a sarkastické hodnotenie ostatných ľudí je vlastne blbosť. Cieľ môjho textu bol teda splnený.
Moja pointa
Čo som chcel vyjadriť mojim príspevkom? Nech si každý cestuje po svojom a tak ako mu to vyhovuje, pokiaľ tým neubližuje prírode, myslí na následky svojho konania, rešpektuje cudzie kultúry a nechová sa jak kkt. Turista, dovolenkár, cestovateľ, dobrodruh… všetky tieto nálepky sú zbytočné. Jediné na čom záleží je, aby si cestoval zodpovedne. Ak tak cestuješ, debilné poznámky a hejty ti môžu byť ukradnuté. A kľudne si pri tom na protest urob selfie, ako som si spravil aj ja na "komerčnom" Bali (úvodný obrázok) 🙂
Aký máš na to názor ty?? Stretol / stretla si sa s niečím podobným? Vyjadri sa v komentároch. Ak sa ti článok páčil, budem rád, ak ho ohodnotíš 5 hviezdičkami alebo zazdieľaš. Ďakujem za pozornosť a cestovaniu zdar!